P. Hrušovský, predseda NR SR: (2003-03-06):
M. Jusko, guvernér Národnej banky Slovenska: Vážený pán predseda, vážené panie poslankyne, vážení páni poslanci, dovoľujem si vám poďakovať za to, že ste mi umožnili vystúpiť na dnešnom rokovaní Národnej rady. Považujem za svoju povinnosť vysloviť sa k prípadu, o ktorom hovoril pán poslanec Fico vo svojom včerajšom vystúpení, keď spomenul výstavbu expozitúry Národnej banky Slovenska firmou Sibamak, v ktorej pracuje moja manželka, a často v tejto súvislosti použil termín politický klientelizmus. Rád by som teda k tejto kauze povedal niekoľko vlastných poznámok. Prvá. Národná banka Slovenska zorganizovala na obstaranie šiestich expozitúr verejnú obchodnú súťaž, ktorej sa mohli zúčastniť firmy spĺňajúce stanovené kritériá. Súťaže sa zúčastnila aj firma Sibamak. Druhá poznámka. Na vyhodnotenie súťažných podkladov bola vybraná expertná firma, zhodou okolností so sídlom v Žiline, ktorá odporučila odbornej komisii Národnej banky Slovenska za víťaza v danom prípade firmu Sibamak. Firma Sibamak bola lepšia v dvoch kritériách. Inkriminovaná firma zo Žiliny bola lepšia v jednom kritériu, v cenovom kritériu. Pri zákazke 40 miliónov korún, zhruba 40 miliónov korún, bola lepšia o 72 000 korún. Tretia poznámka. Odborná komisia NBS sa stotožnila s odporúčaním expertnej firmy a za víťaza súťaže vyhlásila firmu Sibamak. Ďalšia poznámka. Nebol som členom tejto komisie a ani som ju neriadil a nijako do jej práce nezasahoval. Ďalšia. Národná banka Slovenska poskytla v poslednom období všetky informácie a podklady týkajúce sa uvedeného prípadu tým, ktorí sa o daný prípad zaujímali. Medzi nimi nebol pán poslanec Fico a nebol medzi nimi ani dotyčný podnikateľ zo Žiliny. Ani jedna zo strán, a oznámenia došli na generálnu prokuratúru, do parlamentu a na mnohé inštitúcie, mi nesignalizovala, že by došlo zo strany pracovníkov NBS k netransparentnému, k nejakému nečestnému postupu. Koniec koncov aj včera bezprostredne po prejave pána poslanca Fica som zvolal mimoriadnu tlačovú konferenciu, na ktorej moji kolegovia poskytli všetky žiadané informácie, týkajúce sa stavby expozitúry Národnej banky Slovenska. Okrem iného na tejto tlačovej konferencii odznelo, že ak by sa firma Sibamak nezúčastnila výberových konaní, Národná banka Slovenska by za stavbu expozitúr zaplatila o 17,2 mil. Sk viac. Šiesta poznámka. K možnému konfliktu záujmov si dovoľujem poznamenať len toľko, že prijaté postupy riadenia verejnej obchodnej súťaže moja neúčasť na rozhodovaní tento konflikt záujmov vylúčili. Nakoniec posledná poznámka. K otázke politického klientelizmu. Dovolím si uviesť len toľko, že skutočne zaň považujem to, ak sa záujmy privátneho kapitálu presadzujú na úkor celospoločenských záujmov. Skutočne, v danej kauze vidím politický klientelizmus, ale nie zo strany mojej osoby. Ale aby nezostalo len tvrdenie proti tvrdeniu, dovoľujem si takto verejne vyzvať médiá, aby sa danému prípadu venovali. Dovoľujem si oznámiť, že oficiálne požiadam Najvyšší kontrolný úrad, nepolitické subjekty typu zväz stavebných podnikateľov alebo iné, aby daný prípad preverili a aby k tomu zaujali verejné stanovisko. Tiež si dovolím takto verejne vyzvať pána poslanca Fica, aby sa s prípadom oboznámil nielen z pohľadu jednej strany, neúspešného účastníka súťaže, ale aj z pohľadu druhej strany, aby následne po takomto oboznámení sa s prípadom verejne potvrdil, či trvá na vyhlásení, že išlo o politický klientelizmus ako vyšitý. Vážené panie poslankyne, vážení páni poslanci, ďakujem vám za vašu pozornosť.